TOP-patteri

TOP-patteri koordinaatiohanke aloitti toimintansa kesällä 2012 työpaikalla tapahtuvan oppimisen sekä ammattiosaamisen näyttöjen valtionavustushankkeiden tukena ja verkostoijana. TOP-patterissa koottiin ja levitettiin työpaikalla tapahtuvan oppimisen ja ammattiosaamisen näyttöjen toimintamalleja, joita kehitetään eri puolilla Suomea toteutettavissa kehittämishankkeissa. Hankkeita alkoi vuonna 2012 valtakunnallisesti yhteensä 17 ja niiden toimikausi kesti vuoden 2013 loppuun saakka.

Päätoteuttajana TOP-patterissa toimi Espoon seudun koulutuskuntayhtymä Omnia. Kumppaneina toimivat Jyväskylän koulutuskuntayhtymä, Kajaanin kaupungin liikelaitos sekä Seinäjoen koulutuskuntayhtymä. Kaikille toteuttajille määriteltiin vastuualueet eri työpaikalla tapahtuvan oppimisen painopistealueista ja hyvistä käytännöistä. Hyvien käytänteiden vastuualueet jaettiin toteuttajakumppaneiden kesken niin, että Jyväskylän koulutuskuntayhtymän vastuualueena oli koota ja levittää työssäoppimisen ja ammattiosaamisen näyttöjen prosessien arviointiin ja seurantaan liittyviä toimintamalleja ja käytäntöjä, Seinäjoki vastasi työssäoppimisen työturvallisuuteen liittyvistä sekä Kainuun ammattiopisto ohjauksen ja palauteprosessien malleista. Omnian vastuulla oli työpaikkaohjaajakoulutus.

Heti hankkeiden alussa toteuttajat avasivat kesän 2012 aikana wiki-sivuston osoitteessa http://top-patteri.wikispaces.com ja kehittivät sitä sovittujen teemojen ja myöhemmin saatujen hankekuvausten pohjalta syksyn aikana eteenpäin. Uudet hankkeet saivat perehdytyksen TOP-patterin tavoitteisiin ja toimintaan Opetushallituksessa valtionavustusinfon yhteydessä 28.8.2012. Samana iltapäivänä hankkeille esiteltiin uusi wiki-alusta ja annettiin opastusta wikin käyttöön hankkeiden työkaluna. Seuraavana päivänä Omniassa koordinaatiokumppanit pitivät ensimmäisen yhteisen tapaamisen, jossa sovittiin aikataulusta vuoden 2013 loppuun sekä vastuunjaosta eri hanketoimijoiden kesken.

Tapaamisia jatkettiin läpi hankekauden sekä yhteistyökumppaneiden luona, että verkossa AC-tekniikkaa hyödyntäen. Lisäksi TOP-patteri toteutti useita verkostotapaamisia ja käyntejä hankerahoitusta saaneissa ammatillisissa oppilaitoksissa. Tapaamisten aikana kartoitettiin hankkeiden toimintamalleja, tuotoksia sekä hyviä käytäntöjä. Käyntien aikana myös opastettiin hanketoimijoita yhteisen wiki-alustan käyttöön.

TOP-patterin toimintaa esiteltiin vuosien 2012–2013 aikana ammatillisen koulutuksen huiput Levillä-seminaarissa 18.9. – 20.9.2012, virtuaaliopetuksen päivillä 2-3.12.2012 ja 2-3.12.2013 sekä ITK-seminaarissa Hämeenlinnassa 12–13.4.2013.

TOP-patteri järjesti yhdessä Laajennetun Työssäoppimisen kokeilut-koordinaatiohankkeen kanssa hyvien käytäntöjen levittämisseminaarin 5.2.2013 Paasitornissa. Toinen seminaari pidettiin 25.9.2013 niin ikään Paasitornissa.